На кантрасце з Беларуссю вылучаецца вельмі добры рынак і складзеная сістэма шоў-бізнесу ва Украіне. Як ні парадаксальна, за той час, пакуль там развівалася карупцыя ва ўладзе, паралельна была пабудаваная выдатная канцэртная сістэма і наладжаная праца мас-медыяў. У музычнай сферы там працаваць камфортна: ёсць і піяр, і дзяржаўная падтрымка, і тэхнічнае забяспечанне. Спадзяюся, з цягам часу сітуацыя зменіцца, і ў Беларусі, як і ва Украіне, таксама стане выгадна і зручна ездзіць у паўнавартасныя туры па маленькіх гарадах. Таму што пакуль, каб далучыцца да высокай культуры і мастацтва, жыхарам рэгіёнаў даводзіцца самім ездзіць у Мінск.